สกู๊ป : เร่งสอบมาตรฐานการบิน สู่ ปลดล็อกธงแดง ICAO
สกู๊ป : เร่งสอบมาตรฐานการบิน สู่ ปลดล็อกธงแดง ICAO

กระทรวงคมนาคมเร่งพิจารณาออกใบรับรองผู้ดำเนินการเดินอากาศใหม่ หรือ AOC ให้กับสายการบินที่ผ่านมาตรฐาน พร้อมเร่งแก้ไขปัญหาข้อบกพร่องที่มีนัยสำคัญต่อความปลอดภัย หรือ SSC จำนวน 33 ข้อของ ICAO ซึ่งมีความคืบหน้าไปแล้วกว่าร้อยละ 80 พร้อมมั่นใจว่าจะนำไปสู่การปลดล็อกธงแดงจาก ICAO ได้ภายในปีนี้แน่นอน 

ปม”ธงแดง ICAO” นับเป็นปัญหาสำคัญของอุตสาหกรรมการบินของไทย หลังองค์กรการบินพลเรือนระหว่างประเทศ หรือ ICAO ปักธงแดงมาตรการการบินของไทย เมื่อกลางปี 2558 จากกรณีที่ไม่สามารถแก้ไขปัญหาข้อบกพร่องที่มีนัยสำคัญต่อความปลอดภัย หรือ SSC จำนวน 33 ข้อของ ICAO ได้ทันภายในเวลาที่กำหนด ซึ่งกลายเป็นโจทย์ใหญ่ที่รัฐบาลให้ความสำคัญและเดินหน้าแก้ปัญหาต่อเนื่อง ทั้งการเร่งตรวจสอบมาตรฐานการบินของสายการบินต่าง ๆ ในเส้นทางการบินระหว่างประเทศ รวมถึงการปรับปรุงกฎหมายการบินพลเรือนฉบับใหม่เพื่อให้สอดคล้องกับมาตรฐานของ ICAO เพื่อนำไปสู่การปลดล็อกธงแดงจาก ICAO ที่รัฐบาลตั้งเป้าไว้ว่าจะต้องปลดล็อดให้ได้ภายในปีนี้


การนำไปสู่การปลดล็อคธงแดง มี 2 ส่วน คือ การแก้ไขข้อบกพร่องที่มีนัยสำคัญต่อความปลอดภัย หรือ SSC ใน 33 ข้อ โดยปมปัญหาข้อนี้ ผู้อำนวยการสำนักงานการบินพลเรือนแห่งประเทศไทย หรือ กพท. ยืนยันว่ามีความคืบหน้าไปแล้วกว่าร้อยละ 80   ส่วนปมปัญหามาตรการบิน มีความคืบหน้าไปแล้วกว่าร้อยละ 95 จากการเร่งการตรวจสอบสายการบินเพื่อออกใบรับรองผู้ดำเนินการเดินอากาศใหม่ หรือ เอโอซี คาดว่าก่อน 1 กันยายนนี้ จะมีสายการบินที่ได้รับใบรับรอง 12 – 14 สายการบิน จาก 23 สายการบิน  และขณะนี้ได้ออกใบรับรองไปแล้ว 5 สายการบิน และภายในเดือนนี้จะออกใบรับรองได้อีก 3 สายการบิน  โดยวันที่ 30 มิถุนายน นี้ กพท.จะยื่นเรื่องให้ ICAO เข้ามาตรวจสอบมาตรฐานความปลอดภัยทางการบินของไทย และจากการหารือกับ ICAO คาดว่าจะส่งทีมเข้ามาตรวจสอบซ้ำในเดือนกันยายนนี้ 

รัฐมนตรีว่าการกระทรวงคมนาคม ย้ำว่า ระหว่างรอ ICAO เข้ามาตรวจสอบซ้ำในเดือนกันยายนนี้ จะเร่งตรวจสอบสายการบินที่เหลือและเร่งออกใบรับรอง เอโอซี ให้ได้ 13 สายการบินภายในเดือนสิงหาคมนี้ ส่วนอีก 10 สายการบินที่ยังไม่ผ่านมาตรฐาน ต้องหยุดบินเส้นทางระหว่างประเทศทันทีจนกว่าได้รับใบรับรอง แต่เชื่อว่าจะไม่ส่งผลกระทบต่อผู้โดยสาร เพราะส่วนใหญ่เป็นสายการบินขนาดเล็ก แต่แม้ว่าระหว่างที่ ICAO เข้ามาตรวจสอบซ้ำ กพท.ยังคงเดินหน้าทบทวน เอโอซี ให้สายการบินได้อย่างต่อเนื่อง เพื่อให้ทุกสายการบินผ่านมาตรฐานได้ครบภายในปีนี้ และนำไปสู่การปลดล็อคธงแดง ICAO ให้ได้ตามเป้าหมายที่รัฐบาลมุ่งหวังและผลักดันไทยสู่ฮับการบินในภูมิภาคในอนาคต